《孙叔度挽诗》
宋代·史尧弼

简州古遗直，冰雪映当代。
茫茫几回首，凛凛欲无对。
居无屋漏愧，动必绳墨内。
秋风看独立，缥缈一兰佩。
从先大夫游，持此傥无悔。
何意寥阒中，值此一门再。
有马谁千驷，曾无德与载。
富贵饕一指，回首失肩背。
夷惠百世师，曹李九泉辈。
丘原馀恸哭，天地日芜秽。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。